Sommige inwoners het selfs gespekuleer dat dit 'n nuwe behuisingsprojek is. Dit blyk egter dat dit bloot plaaslike kinders is wat dit as 'n minigholfbaan gebruik.
"Tans is daar 'n behoefte geregistreer teen die eiendom deur die departement van onderwys. Die eiendom word dus tans gereserveer vir hulle gebruik in die toekoms. Met nadere ondersoek is vasgestel dat plaaslike kinders die terrein as 'n minigholfbaan gebruik."
Die vlaggies het ook adv. Gert van Niekerk, 'n VF Plus-raadslid van George, wat in die omgewing woon, se aandag getrek. Verskeie inwoners het hom gekontak en hy het self gaan kyk na die "geheimsinnige bordjies" wat oornag verskyn het.
Volgens hom het die munisipaliteit en die wyksraadslid vir die gebied nie kennis daarvan gedra nie. Ook nie die burgemeesterskomiteelid wat sulke aangeleenthede hanteer nie. Hy het aanvanklik gedink dit is dalk iemand wat byvoorbeeld grondmonsters wil neem.
Toe hy Dinsdag meegedeel is, wat dit is, het hy geantwoord: "Ek kan net heerlik lag dat die geheim oor die misterieuse vlaggies opgeklaar is."
'n Woordvoerder van die George-munisipaliteit het vroeër gesê die anti-grondbesettingseenheid doen roetine verbyritte op oop erwe soos hierdie. Volgens hulle is die merkers en koppies vir mense wat hulle eie gatjies maak om gholf te speel.